F-Secure teatab, et Venemaa ajalehe Pravda ingliskeelset veebilehte on häkitud. Kuigi lehel puuduvad visuaalsed muutused, paigaldasid kräkkerid leheküljele skripte, mis kasutavad ära Java turvaauke, et nakatada saiti külastavaid arvuteid. Rünnak on aga eriline selle poolest, et tavakasutaja ei pruugigi märgata, kuidas tema arvuti lihtsalt veebilehte külastades pahavaraga nakatub. Kui keegi oleks sarnasel moel mõnda suuremat veebisaiti viis aastat tagasi rünnanud, oleks asi piirdunud sisu kustutamise ja rumalate piltide/lausete postitamisega. Tänapäeval muudetakse saidi sisu aga vähe, lootes võimalikult kaua aega märkamatuna püsida, et nakatada tuhandeid saiti külastavaid arvuteid. Loodetavasti puhastatakse Pravda veebileht kiiresti ning kräkkerid ei suuda nakatada suurel hulgal arvuteid.